
Dərman vasitəsinin istifadəsi üzrə təlimat (xəstələr üçün)

FLUKONAZOL    200 mq/100 ml infuziya üçün məhlul
FLUCONAZOLE
Beynəlxalq patentləşdirilməmiş adı: Fluconazole

Tərkibi

Təsiredici maddə: 1 ml məhlulun tərkibində 2 mq, 100 ml-lik flakonda isə 
200 mq flukonazol vardır. 

Köməkçi maddələr: natrium xlorid, inyeksiya üçün su.

Təsviri
Şəffaf, rəngsiz mayedir.
Farmakoterapevtik qrupu

Sistem istifadə üçün göbələkəleyhinə (antifunqal) preparatlar. Triazol törəmələri.

ATC kodu: J02AC01. 

Farmakoloji xüsusiyyətləri
Farmakodinamikası

Flukonazol triazol qrupu antifunqal (göbələkəleyhinə) preparatların yeni bir üzvüdür. O, sitoxrom P450-dən asılı olan göbələk fermentlərinə spesifik təsir göstərməklə, göbələkəleyhinə təsir göstərir, göbələk hüceyrələrində sterolların sintezini inhibə edir. Сandida sрр., Мicrosporum sрр., Тrichophyton sрр., Cryptococcus neoformans, Blastomyces dermatidis, Соссidioides immunis, Histoplasma capsulatum törədicilərinə münasibətdə aktivdir. 
Flukonazola qarşı təbii rezistentliyi olan C. albicans-dan başqa (məsələn, Candida krusei) Candida növləri tərəfindən törədilən superinfeksiyalar məlumdur. Belə hallar alternativ göbələkəleyhinə müalicə tələb edir. 
Farmakokinetikası
Qan zərdabında flukonazolun pik konsentrasiyası venadaxili inyeksiyadan dərhal sonra əldə edilir. Preparatın yarımxaricolma dövrü 30 saata yaxındır. Plazmada konsentrasiyası doza ilə düz mütənasibdir. Tarazlıq konsentrasiyasının 90% səviyyəsi preparatın gündə 1 dəfə yeridilməsi ilə aparılan müalicənin 4-5-ci günü əldə edilir. Plazma zülalları ilə birləşməsi – 11-12%-dir. Flukonazol orqanizmin bütün bioloji mayelərinə, orqan və toxumalarına yaxşı nüfuz edir. Preparatın ağıs suyunda və selikdə konsentrasiyası onun qan plazmasındakı səviyyəsinə oxşardır. 
Göbələk meningiti olan xəstələrdə flukonazolun onurğa beyni mayesində miqdarı onun plazma səviyyəsinin 80%-inə çatır. Вuynuz təbəqədə, epidermisdə, dermada, tər mayesində zərdab konsentrasiyasından yüksək konsentrasiyalara çatır. Flukonazol buynuz təbəqədə toplanır və uzun müddət saxlanılır. Flukonazol əsasən böyrəklər vasitəsilə xaric olur; yeridilmiş dozanın təqribən 80%-i sidiklə dəyişilməmiş şəkildə xaric olur. Flukonazolun klirensi kreatinin klirensinə mütənasibdir. 
İstifadəsinə göstərişlər
Вöyüklər
· Kriptokokk meningiti
· Koksidioidomikoz
· İnvaziv kandidoz
· Qida borusunun orofarinqeal kandidozu, kandiduriya, dərinin və selikli qişaların kandidozu daxil olmaqla, selikli qişaların kandidozu.
· Ağız boşluğunun diş protezinin istifadəsi ilə bağlı xroniki atrofik kandidozu. 
· Yüksək residiv riskinə malik pasiyentlərdə kriptokokk meningitinin residivlərinin profilaktikası məqsədilə dəstəkləyici müalicə.
· İİV-infeksiyalaşmış pasiyentlərdə orofarinqeal kandidozun və ya qida borusu kandidozunun residivlərinin profilaktikası.
· Uzunmüddətli neytropeniyası olan pasiyentlərdə (məsələn, hematoloji bədxassəli yenitörəmələri olan, kimyaterapiya alan pasiyentlərdə və ya hemopoetik kötük hüceyrələrinin transplantasiyasını alan pasiyentlərdə) kandidoz infeksiyaların profilaktikası. 
0-dan 17 yaşa qədər uşaqlar və yeniyetmələr
· Selikli qişaların kandidozu (ağız boşluğunun və udlağın, qida borusunun selikli qişalarının), invaziv kandidoz, kriptokokk meningiti. 
· İmmunçatışmazlığı olan pasiyentlərdə kandidoz infeksiyaların profilaktikası. 
· Yüksək residiv riski olan uşaqlarda kriptokokk meningitinin residivinin profilaktikası məqsədilə dəstəkləyici müalicə. 
Əks göstərişlər
· Flukonazola və ya preparatın digər komponentlərindən hər hansı birinə və ya flukonazolla oxşar quruluşa malik olan azol birləşmələrinə qarşı yüksək həssaslıq.
· Flukonazolun gündə 400 mq və daha yüksək dozalarda çoxsaylı istifadəsi zamanı terfenadinin birlikdə istifadəsi 
· QT-intervalını uzadan və CYP3A4 fermenti vasitəsilə metabolizə olunan dərman preparatları ilə, məsələn, sizapiridlə, astemizolla, eritromisinlə, pimozidlə və xinidinlə eyni zamanda istifadə.
· Hamiləlik və laktasiya dövrü.
Ehtiyatla
Flukonazoldan istifadə fonunda qaraciyərin funksional göstəricilərinin pozulması; səthi göbələk infeksiyası və invaziv/sistem göbələk infeksiyaları olan pasiyentlərdə flukonazolun istifadəsi fonunda səpgilərin meydana çıxması; terfenadinlə gündə 400 mq-dan aşağı dozalarda flukonazolun istifadəsi; çoxsaylı risk faktorları olan pasiyentlərdə potensial proaritmik vəziyyət (ürəyin üzvi xəstəliyi, elektrolit balansının pozulması və belə pozğunluqların inkişafına səbəb ola bilən yanaşı müalicə). 
Xüsusi göstərişlər və ehtiyat tədbirləri
Tək-tək hallarda flukonazolun istifadəsi qaraciyərin toksik zədələnməsi ilə (o cümlədən ölümlə nəticələnən) ilə müşayiət olunmuşdur (onlar başlıca olaraq, ağır yanaşı xəstəlikləri olan pasiyentlərdə müşahidə edilmişdir).
Flukonazolla müalicə zamanı qaraciyərin funksional göstəriciləri pozularsa, qaraciyərin zədələnməsinin əlamətlərini aşkar etmək üçün pasiyentə nəzarət etmək lazımdır. 

Qaraciyərin flukonazolun istifadəsi ilə bağlı ola bilən zədələnməsinin klinik əlamətləri meydana çıxarsa, preparatın istifadəsi dayandırılmalıdır. 

Böyrək funksiyasının pozulması olan pasiyentlərdə flukonazol ehtiyatla istifadə edilməlidir. 

Flukonazol potensial proaritmik vəziyyəti olan pasiyentlərdə ehtiyatla istifadə edilməlidir. 

Flukonazolla müalicə zamanı nadir hallarda pasiyentlərdə Stivens-Conson sindromu və toksik epidermal nekroliz (Layell sindromu) kimi eksfoliativ dəri reaksiyaları inkişaf etmişdir. Preparatın yüksək dozalarda istifadəsi zamanı QİÇS-li pasiyentlər ağır dəri reaksiyalarının inkişafına daha çox meyillidirlər. Əgər səthi göbələk infeksiyası olan pasiyentdə flukonazolun istifadəsi ilə bağlı səpgi yaranarsa, preparatın istifadəsi dayandırılmalıdır. 
İnvaziv/sistem göbələk infeksiyaları olan pasiyentlərdə səpgilər yaranarsa, pasiyenti ciddi müşahidə etmək və əgər bullyoz zədələnmələr və ya multiformalı eritema meydana çıxarsa, flukonazolun istifadəsini dayandırmaq lazımdır. 

Preparatın tərkibində olan bəzi köməkçi maddələr barədə mühüm məlumatlar
Preparatın 1 ml-inin tərkibində 0,154 mmol natrium vardır. Nəzarət olunan natrium pəhrizi saxlayan pasiyentlər ehtiyatlı olmalıdırlar. 

Digər dərman vasitələri ilə qarşılıqlı təsiri

Əgər hazırda resept əsasında və ya reseptsiz buraxılmasından asılı olmayaraq hər hansı digər dərman preparatı istifadə edirsinizsə və ya yaxın zamanlarda istifadə etmisinizsə, lütfən bu barədə həkiminizə və ya əczaçıya məlumat verin.

Flukonazol sitoxrom P450 (CYP) 2C9 izofermentinin güclü və CYP3A4 fermentinin mülayim inhibitorudur. Aşağıda qeyd edilmiş qarşılıqlı təsirlərdən başqa, flukonazolla birlikdə istifadə zamanı CYP2C9 və CYP3A4 fermentləri vasitəsilə metabolizə olunan digər birləşmələrin plazma konsentrasiyalarının yüksəlməsi riski mövcuddur. Ona görə də bu kombinasiyaların istifadəsi zamanı ehtiyatlı olmaq və pasiyentlərə ciddi nəzarət etmək lazımdır. Flukonazolun ferment inhibəedici təsiri onun yarımxaricolma dövrünün uzunmüddətli olması ilə bağlı olaraq, onunla müalicənin dayandırılmasından sonra 4-5 gün müddətində saxlanılır. 

Alfentanil: flukonazolla birlikdə istifadə zamanı alfentanilin klirensi və paylanma həcminin azalması, həmçinin yarımxaricolma dövrünün uzanması müşahidə edilir. Mümkün təsir mexanizmi flukonazolla CYP3A4 fermentinin inhibə olunmasıdır. Alfentanilin dozasına düzəliş edilməsi lazım gələ bilər. 

Fentanil: flukonazol fentanilin orqanizmdən xaric olmasını əhəmiyyətli dərəcədə ləngidir. Fentanilin konsentrasiyasının yüksəlməsi tənəffüs çatışmazlığına gətirib çıxara bilər. 

Amitriptilin, nortriptilin: flukonazol amitriptilinin və nortriptilinin təsirini gücləndirir. Kombinəolunmuş müalicənin əvvəlində və bir həftə sonra 5-nortriptilin və/və ya S-amitriptilin ölçülə bilər.
Amfoterisin B: flukonazolun və amfoterisin B-nin immuniteti normal olan və zəifləmiş siçanlarda birlikdə istifadəsi aşağıdakı nəticələrin yaranmasına səbəb olmuşdur: C. albicans tərəfindən törədilən sistem infeksiyalarda əlavə göbələkəleyhinə təsir, Criptococcus neoformans tərəfindən törədilən kəllədaxili infeksiyalar zamanı heç bir qarşılıqlı təsir, A.fumigatus tərəfindən törədilən sistem infeksiyalar zamanı iki preparatın antaqonizmi yaranmışdır. Bu tədqiqat zamanı alınan nəticələrin klinik əhəmiyyəti məlum deyildir.
Karbamazepin: flukonazol karbamazepinin metabolizmini inhibə edir və onun zərdab konsentrasiyasını 30% yüksəldir. Karbamazepinin toksik təsirinin inkişaf riski mövcuddur. Konsentrasiyanın/effektin ölçülməsindən asılı olaraq karbamazepinin dozasına düzəliş edilməsi lazım gələ bilər. 
Kalsium kanallarının blokatorları: kalsium kanallarının bəzi blokatorları (nifedipin, isradipin, amlodipin, verapamil, felodipin) CYP3A4 fermenti vasitəsilə metabolizə olunur. Flukonazol kalsium kanallarının blokatorlarının sistem təsirini əhəmiyyətli dərəcədə gücləndirə bilər. Preparatların əlavə təsirlərinin tez-tez monitorinqini keçirmək tövsiyə olunur. 

Selekoksib: flukonazol (gündə 200 mq) və selekoksiblə (200 mq) yanaşı müalicə zamanı selekoksibin Cmax və AUC-u müvafiq olaraq 68% və 134%; artmışdır. Flukonazolla birlikdə istifadə zamanı selekoksibin dozasını 50% azaltmaq tələb oluna bilər. 
Siklofosfamid: siklofosfamidlə flukonazolun kombinəolunmuş müalicəsi qan zərdabında bilirubinin və kreatininin səviyyəsinin yüksəlməsinə gətirib çıxarır. Kombinasiya, qan zərdabında bilirubinin və kreatininin səviyyəsinin yüksəlmə riski meydana çıxana qədər istifadə edilə bilər. 

Halofantrin: flukonazol CYP3A4-ə inhibəedici təsirinə görə halofantrinin plazma konsentrasiyasını yüksəldə bilər.

Hidroksimetilqlutaril-koferment A-reduktazanın (HMQ-KoA-reduktaza) inhibitorları: flukonazolun HMQ-KoA-reduktazanın CYP3A4 (məsələn, atorvastatin, simvastatin) və CYP2C9 vasitəsilə metabolizə olunan (məsələn, fluvastatin) inhibitorları ilə birlikdə istifadəsi zamanı miopatiyanın və skelet əzələlərinin kəskin nekrozunun (rabdomioliz) inkişaf riski artır. Əgər yanaşı müalicə zəruridirsə, pasiyent miopatiyanın və rabdomiolizin simptomlarına görə müşahidə edilməli, həmçinin kreatinkinazanın səviyyəsinin monitorinqi aparılmalıdır. Əgər kreatinkinazanın səviyyəsinin əhəmiyyətli dərəcədə yüksəlməsi müşahidə edilərsə və ya əgər miopatiya/rabdomioliz diaqnozlaşdırılmışdırsa və ya ona şübhə yaranmışdırsa, HMQ-KoA-reduktazanın inhibitorlarının qəbulunu dayandırmaq lazımdır. 
Lozartan: flukonazol lozartanın və onun lozartanla müalicə zamanı angiotenzin II reseptorlarına qarşı antaqonizminiin böyük hissəsinə cavabdeh olan metabolitinin (E-31 74) metabolizmini inhibə edir. Pasiyentlərin arterial təzyiqinə daim nəzarət edilməlidir. 

Metadon: flukonazol qan zərdabında metadonun konsentrasiyasını yüksəldə bilər. Metadonun dozasına düzəliş edilməsi lazım gələ bilər. 

Qeyri-steroid iltihabəleyhinə preparatlar (QSİƏP): flukonazolla birlikdə istifadə zamanı monoterapiya şəklində istifadəsi ilə müqayisədə flurbiprofenin Cmax və AUC-u müvafiq olaraq 23% və 81% artər. Eyni şəkildə, flukonazolun ibuprofenin rasemik qarışığı ilə (400 mq) ilə birlikdə istifadəsi zamanı, axırıncı ilə monoterapiya zamanı olduğu ilə müqayisədə farmakoloji aktiv izomerin [S-(+)-ibuprofen] Cmax və AUC-u müvafiq olaraq 15% və 82% artmışdır.

Flukonazol CYP2C9 vasitəsilə metabolizə olunan digər QSİƏP-lərin (məsələn, naproksen, lornoksikam, meloksikam, diklofenak) sistem təsirini gücləndirə bilər. QSİƏP ilə bağlı əlavə təsirlərin və toksik təsirin tez-tez monitorinqini keçirmək tövsiyə olunur. QSİƏP-in dozasına düzəliş edilməsi lazım gələ bilər. 

Prednizon: flukonazolla və prednizonla uzunmüddətli müalicə alan pasiyentlərə flukonazolun istifadəsi dayandırıldıqdan sonra böyrəküstü vəzilərin qabıq maddəsinin çatışmazlığının inkişafına görə nəzarət edilməlidir. 

Takrolimus: flukonazolla takrolimusun birlikdə istifadəsi zamanı takrolimusun zərdab konsentrasiyasının yüksəlməsi barədə məlumatlar vardır. Bu preparatların birlikdə istifadəsi zamanı, həmçinin nefrotoksiklik hadisələri təsvir edilmişdir. Birlikdə takrolimus və flukonazol alan pasiyentlər ciddi müşahidə altında olmalıdırlar. 

Sirolimus: flukonazol sirolimusun plazma konsentrasiyasını yüksəldir. Bu kombinasiya effektin/konsentrasiyanın ölçülməsindən asılı olaraq, sirolimusun dozasına düzəliş edildikdən sonra istifadə oluna bilər. 
Cəzair bənövşəsinin alkaloidləri: flukonazol cəzair bənövşəsinin alkaloidlərinin (məsələn, vinkristin, vinblastin) plazma səviyyəsini yüksəldə və neyrotoksikliyə gətirib çıxara bilər. 
Vitamin A: bu kombinasiya istifadə edilə bilər, lakin, MSS-ilə bağlı əlavə təsirlərə görə pasiyentə nəzarət edilməlidir. 

Antikoaqulyantlar: sağlam-kişi könüllülərdə varfarindən istifadə zamanı flukonazol protrombin vaxtını 12% artırmışdır. 

Varfarinlə eyni zamanda flukonazol alan pasiyentlərdə protrombin vaxtının uzanması ilə əlaqədar olaraq qanaxmalar barədə məlumatlar verilmişdir (hematomaların yaranması, burundan qanaxma, mədə-bağırsaq qanaxmaları, hematuriya və melena). Kumarin antikoaqulyantları alan pasiyentlərdə protrombin vaxtına daim nəzarət etmək lazımdır. 
Azitromisin: daxilə 1200 mq birdəfəlik dozada azitromisinin və 800 mq dozada flukonazolun birlikdə istifadəsi flukonazolla azitromisin arasında əhəmiyyətli qarşılıqlı təsirin yaranmasına səbəb olmamışdır. 

Benzodiazepinlər (qısamüddətli təsirə malik): midazolamın daxilə istifadəsi zamanı flukonazolun istifadəsi midazolamın konsentrasiyasının əhəmiyyətli dərəcədə yüksəlməsinə və psixomotor reaksiyaların müydana çıxmasına səbəb olur. Midazolamın bu təsiri flukonazolun venadaxili yeridilməsi ilə müqayisədə kapsul şəklində qəbulu zamanı özünü daha qabarıq şəkildə göstərir. Əgər flukonazol alan pasiyentə benzodiazepin təyin etmək lazım gələrsə, benzodiazepinin dozasını azaltmaq və pasiyenti daim nəzarət altında saxlamaq lazımdır. 
Sizaprid: flukonazolla sizapridin birlikdə istifadəsi zamanı “piruet” tipli paroksizmal taxikardiya daxil olmaqla, ürəyə arzuolunma təsir barədə ayrı-ayrı hallar təsvir edilmişdir. Gündə 1 dəfə 200 mq flukonazol alan pasiyentlərdə gündə 4 dəfə 20 mq sizapridin istifadəsi qan plazmasında sizapridin konsentrasiyasının yüksəlməsinə və QT-intervalının uzanmasına gətirib çıxarmışdır. Flukonazol alan pasiyentlərdə sizapridin istifadəsi əks göstərişdir. 
 Flukonazolun yuxarıda qeyd edilən preparatlardan başqa, digər preparatlarla da potensial qarşılıqlı təsiri mümkündür. 

Uyuşmazlığı

Preparatın digər dərman vasitələri ilə uyuşmazlığına dair hadisələrin təsvir edilməməsinə baxmayaraq, infuziyadan əvvəl onun digər preparatlarla qarışdırılması tövsiyə olunmur. 

Venadaxili yeridilmə üçün flukonazol aşağıdakı məhlullarla uyuşur və onu aşağıdakı məhlulların hər hansı biri ilə infuzion sistemə yeritmək olar:

Kalium-xloridin dekstrozada məhlulu

Natrium-hidrokarbonatın 2%-li məhlulu

Aminofuzin

Natrium-xloridin 0,9%-li məhlulu 

Hamiləlik və laktasiya dövründə istifadəsi

Hamiləlik və laktasiya dövründə istifadəsi əks göstərişdir.

Nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri
Flukonazolun istifadə təcrübəsinə görə, onun nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri az ehtimal olunur. 
İstifadə qaydası və dozası

Venadaxili yeridilmə–venadaxili infuziya üçün məhlul. 

Preparatın çoxsaylı istifadəsini tələb edən infeksiyaların müalicəsi klinik-laborator effekt əldə edilənə qədər (aktiv göbələk infeksiyasının sönməsi) davam edə bilər. Müalicənin kifayət qədər müddət ərzində aparılmaması aktiv infeksion prosesin bərpa olunmasına  gətirib çıxara bilər. 

Flukonazol venadaxili infuziya yolu ilə 10 ml/dəq-dən yüksək olmayan sürətlə yeridilir. Venadaxili yeridilmədən peroral qəbula və ya əksinə keçid zamanı gündəlik dozanın dəyişdirilməsi zəruri deyil.  

Müalicə kultural və ya digər laborator müayinələrin nəticələri alınana qədər başlana bilər, onlar alınanda isə antimikrob preparatlar əlavə edilir. 

Flukonazolun gündəlik dozası göbələk infeksiyasının təbiətindən və ağırlığından asılıdır. 

Вöyüklər

Kriptokokk meningiti zamanı birinci gün 400 mq istifadə edilir, sonra isə gündə 1 dəfə 200 mq-dan 400 mq-a qədər doza istifadə etməklə müalicə davam etdirilir. 

Həyat üçün təhlükəli infeksiyalarda gündəlik doza 800 mq-a qədər artırıla bilər. 

Kriptokokk meningitində müalicənin davametmə müddəti ən azı 6-8 həftə təşkil edir. 

Yüksək residiv riskinə malik pasiyentlərdə kriptokokk meningitinin residivlərinin profilaktikası məqsədilə tövsiyə olunan doza gündə 200 mq təşkil edir. 

Koksidioidomikoz zamanı adi doza xəstənin vəziyyətindən asılı olaraq, 11-24 aylıq və daha çox müalicə müddəti ərzində gündə 1 dəfə 200 mq-dan 400 mq-a qədər təşkil edir. Bəzi infeksiyalarda, xüsusilə meningeal xəstəlik zamanı gündə 800 mq doza nəzərdən keçirilə bilər. 

Kandidoz, invaziv kandidoz zamanı effektiv zərbə dozası birinci gün 800 mq təşkil edir, sonrakı günlər gündə 400 mq istifadə edilir. 

Müalicə müddəti klinik effektdən asılıdır. 

Selikli qişaların kandidozunun müalicəsi

Orofarinqeal kandidoz zamanı effektiv doza birinci gün 200 mq-dan 400 mq-a qədər təşkil edir, sonra isə növbəti doza gündə 1 dəfə 100 mq-dan 200 mq-a qədər təşkil edir.

Residiv ehtimalını aşağı salmaq üçün müalicə 7-21 gün davam etdirilir. Lazım  gələrsə, immun funksiyası zəifləmiş pasiyentlərdə müalicə əhəmiyyətli dərəcədə uzadıla bilər. 

Qida borusunun kandidozu zamanı effektiv zərbə dozası birinci gün 200 mq-dan 400 mq-a qədər təşkil edir, sonra doza gündə 100-200 mq təşkil edir. 

Müalicə, residiv ehtimalını azaltmaq üçün 14-30 gün müddətində davam etdirilir. Lazım  gələrsə, immun funksiyası zəifləmiş pasiyentlərdə müalicə əhəmiyyətli dərəcədə uzadıla bilər. 

Kandiduriya zamanı adi doza 7-21 gün müddətində gündə 1 dəfə 200 mq-dan 400 mq-a qədər təşkil edir. Lazım  gələrsə, immun funksiyası zəifləmiş pasiyentlərdə müalicə əhəmiyyətli dərəcədə uzadıla bilər.

Ağız boşluğunun diş protezinin istifadəsi ilə bağlı xroniki atrofik kandidozu zamanı preparat adətən 14 gün müddətində, protezi işləmək üçün yerli antiseptik vasitələrlə birlikdə gündə 1 dəfə 50 mq dozada istifadə olunur.  

Selikli qişaların və dərinin xroniki kandidozu zamanı tövsiyə olunan doza 28 günlük istifadə müddətində gündə 50 mq-dan 100 mq-a qədər təşkil edir. 

Müalicənin davametmə müddəti infeksiyanın ağırlığından və klinik effektdən asılıdır. QİÇS-li pasiyentlərdə orofarinqeal kandidozun residivinin qarşısını almaq üçün flukonazolun tövsiyə olunan dozası gündə 100 mq-dan 200 mq-a qədər və ya həftədə 3 dəfə 200 mq təşkil edir. 

Müalicə müddəti fərdi olaraq təyin edilir. 

QİÇS-li pasiyentlərdə qida borusunun kandidozunun residivinin qarşısını almaq üçün flukonazolun tövsiyə olunan dozası gündə 100 mq-dan 200 mq-a qədər və ya həftədə 3 dəfə 200 mq təşkil edir. 

Müalicə müddəti fərdi olaraq təyin edilir. 

Kandidoz infeksiyasının profilaktikası üçün flukonazolun tövsiyə olunan dozası gündə 200 mq-dan 400 mq-a qədər təşkil edir. 

Flukonazolla müalicə gözlənilən neytropeniyaya bir neçə gün qalmış başlamaq lazımdır; neytrofillərin sayı 1 mm3-da 1000-dən artandan sonra müalicəni daha 7 gün müddətində davam etdirmək lazımdır. 

Yaşlı insanlarda istifadəsi

Böyrək çatışmazlığının əlamətləri olmadığı halda preparat adi dozada istifadə olunur. 

Böyrək çatışmazlığı olan pasiyentlərdə istifadəsi

Flukonazol əsasən sidiklə dəyişilməmiş şəkildə xaric olur. Birdəfəlik istifadə zamanı dozanı dəyişmək lazım deyil. Böyrək funsiyası pozulmuş pasiyentlərdə (uşaqlar daxil olmaqla) preparatın bir neçə dəfə istifadəsi zamanı onu əvvəlcə 50 mq-dan 400 mq-a qədər təşkil edən zərbə dozasında yeritmək lazımdır. 

Zərbə dozasının yeridilməsindən sonra gündəlik doza (göstərişdən asılı olaraq) aşağıdakı cədvəl üzrə təyin edilir.

	Kreatinin klirensi (ml/dəq)
	Tövsiyə olunan dozanın faizi

	>50
	100%

	< 50 (dializsiz)
	50%

	 Müntəzəm dializ
	Hər dializdən sonra 100%


Qaraciyər çatışmazlığı olan pasiyentlərdə istifadəsi

Qaraciyər çatışmazlığı olan pasiyentlərə dair məhdud məlumatlar vardır, ona görə də qaraciyərin funksional pozğunluğu olan pasiyentlərdə flukonazol ehtiyatla istifadə edilməlidir. 

Uşaqlarda istifadəsi

Böyüklərdə oxşar infeksiyalar zamanı olduğu kimi, müalicə müddəti klinik və mikoloji effektdən asılıdır. Flukonazol bir gündəlik dozada təyin edilir. 

Uşaqlar üçün maksimal gündəlik doza – 400 mq-dır.

28 günlükdən 11 yaşa qədər uşaqlarda istifadəsi

Selikli qişaların kandidozu zamanı flukonazolun tövsiyə olunan dozası bədən kütləsinin hər kq-na gündə 3 mq (3mq/kq/gün) təşkil edir. Daimi tarazlıq konsentrasiyasının sürətlə əldə edilməsi məqsədilə birinci gün 6 mq/kq zərbə dozası təyin edilə bilər.
İnvaziv kandidozun və kriptokokk meningitinin müalicəsi üçün tövsiyə olunan doza xəstəliyin ağırlığından asılı olaraq 6-12 mq/kq/gün təşkil edir. 

Residiv riski yüksək olan uşaqlarda kriptokokk meningitinin residivinin qarşısını almaq üçün dəstəkləyici müalicə zamanı tövsiyə olunan doza 6 mq/kq/gün təşkil edir. 

İmmuniteti zəifləmiş, infeksiyanın inkişaf riski sitotoksik kimyaterapiya və ya şüa terapiyası nəticəsində inkişaf etmiş neytropeniya ilə bağlı olan pasiyentlərdə göbələk infeksiyalarının profilaktikası üçün preparat induksiyalaşmış neytropeniyanın ifadəliliyindən və davametmə müddətindən asılı olaraq 3-12 mq/kq/gün dozada təyin edilir. 

0-dan 14 günlüyə qədər uşaqlarda istifadəsi 

Yenidoğulmuşlarda flukonazol daha yavaş yeridilir. 

Maksimal gündəlik doza 12 mq/kq-dan artıq olmamalıdır. 

Həyatın ilk 2 həftəlik dövründə flukonazol böyük uşaqlara təyin edildiyi dozada (1 kq bədən kütləsinə hesabı ilə) , lakin 72 saat intervalla təyin edilir. 

15 günlükdən 27 günlüyə qədər uşaqlarda istifadəsi

3-4 həftəlik uşaqlara preparat böyük uşaqlara təyin edildiyi dozada, lakin 48 saat intervalla təyin edilir. 

Əlavə təsirləri

Bütün dərmanlar kimi bu preparatın tərkibində olan maddələrdən hər hansı birinə qarşı həssas olan insanlarda əlavə təsirlər meydana çıxa bilər. 

Əlavə təsirlər başvermə tezliyinə görə aşağıdakı kimi təsnif olunur:

Çox tez-tez: 10 xəstənin ən azı 1-ində meydana çıxa bilər.

Tez-tez: 10 xəstənin birindən azında, lakin 100 xəstənin birindən çoxunda meydana çıxa bilər.

Bəzən: 100 xəstənin birindən azında, lakin 1000 xəstənin birindən çoxunda meydana çıxa bilər.

Nadir: 1 000 xəstənin birindən azında meydana çıxa bilər.

Çox nadir: 10 000 xəstənin birindən azında meydana çıxa bilər.

Məlum deyil: mövcud məlumatlar əsasında başvermə tezliyini müəyyən etmək mümkün deyil.

Preparatdan istifadə zamanı aşağıdakı əlavə təsirlər qeyd edilmişdir:

Tez-tez
· Baş ağrısı.
· Qarında ağrı, ürəkbulanma, qusma, diareya.
· Qələvi fosfatazanın səviyyəsinin yüksəlməsi, aminotransferazaların (ALT, AST) zərdab səviyyəsinin yüksəlməsi.
· Səpgi.
Bəzən
· Yuxusuzluq, yuxululuq.
· Qıcolmalar, başgicəllənmə, paresteziya, dadbilmə hissinin dəyişməsi. 
· Vertiqo (fırlanma hissi).
· Anemiya.
· İştahanın azalması.
· Ağızda quruluq, dispepsiya, meteorizm, qəbizlik.
· Xolestaz, sarılıq, bilirubinin səviyyəsinin yüksəlməsi. 
· Qaşınma, övrə, dərman preparatının təsiri ilə bağlı tər ifrazının yüksəlməsi. 
· Mialgiya
· Yorğunluq, nasazlıq, zəiflik, bədən temperaturunun yüksəlməsi. 
Nadir
· Aqranulositoz, leykopeniya, neytropeniya, trombositopeniya. 
· Anafilaksiya, angionevrotik ödem.
· Hipertriqliseridemiya, hiperxolesterinemiya, hipokaliemiya. 

· Tremor.
· Mədəciklərin səyriməsi/titrəməsi, QT-intervalının uzanması. 
· Ölümlə nəticələnən nadir hallar daxil olmaqla, hepatotoksiklik, qaraciyər çatışmazlığı, hepatosellülar nekroz, hepatit, hepatosellülar zədələnmələr. 
· Toksik epidermal nekroliz (Layell sindromu), Stivens-Conson sindromu, kəskin generalizəolunmuş ekzentematoz pustulyoz, eksfoliativ dermatit, üzün ödemi, alopesiya. 

QİÇS-i və ya xərçəngi olan pasiyentlərdə flukonazolla müalicə zamanı qan göstəricilərinin, böyrək və qaraciyər funksiyasının dəyişməsi müşahidə edilmişdir, lakin, bu dəyişikliklərin klinik əhəmiyyəti və onların müalicə ilə əlaqəli olması müəyyən edilməmişdir. 

Əgər bu içlik vərəqədə qeyd edilməyən hər hansı bir əlavə təsir meydana çıxarsa, bu barədə həkiminizə və ya əczaçıya məlumat verin. 

Əlavə təsirlər haqqında məlumatın verilməsi

Bu içlik vərəqədə qeyd edilib-edilməməsindən asılı olmayaraq, hər hansı bir əlavə təsir meydana çıxarsa, bu barədə həkiminizə, əczaçıya və ya tibb bacısına məlumat verin. Bundan başqa, qarşılaşdığınız əlavə təsirlər barədə birbaşa Səhiyyə Nazirliyinin Analitik Ekspertiza Mərkəzinə də məlumat verə bilərsiniz. Meydana çıxan əlavə təsirlər barədə məlumat verməklə, istifadə etdiyiniz bu dərmanın təhlükəsizliyi barədə daha çox məlumatın toplanmasına kömək etmiş olursunuz.

Doza həddinin aşılması

Flukonozolun doza həddinin aşılması zamanı aşağıdakı simptomlar müşahidə edilmişdir: ürəkbulanma, qusma, qıcolmalar, bayılma.

Müalicəsi: doza həddi aşılmasının müalicəsi simptomatikdir köməkçi tədbirlərin görülməsi və lazım gələrsə, mədənin yuyulması ilə). Flukonazol sidiklə xaric olur, ona görə də sürətləndirilmiş diurez onun orqanizmdən xaric olmasını sürətləndirə bilər. 3-saatlıq hemodializ seansından sonra flukonazolun konsentrasiyası təqribən 50% azalır. 

Buraxılış forması

100 ml preparat PP (polipropilen) flakonda. Flakonlar rezin tıxacla bağlanmış və qoruyucu plastiklə bərkidilmişdir. 1 flakon, içlik vərəqə ilə birlikdə karton qutuya qablaşdırılır. 
Saxlanma şəraiti

30°C-dən aşağı temperaturda, quru, işıqdan qorunan və uşaqların əli çatmayan yerdə saxlamaq lazımdır.
Yararlılıq müddəti

3 il.

Yararlılıq müddəti bitdikdən sonra istifadə etmək olmaz. 

Aptekdən buraxılma şərti

Resept əsasında buraxılır.

İstehsalçı

Cisen Pharmaceutical Co.Ltd., China.

Hai chuan Road, Jining High&New Tecnology Industries devolepment Zone, Jining, Shandong Province, China. 

Qeydiyyat vəsiqəsinin sahibi

Kratos Pharma İlaç Sanaye ve Ticeret A.Ş., Turkey.
Atakent Mah.221Sk.Rota Office A blok3/1 kapi17 Kucukcekmece İstanbul., Turkey.
